
Jednom, moj otac i ja pošli smo na džuma-namaz pa sam, sjedeći u autu, primijetio da on, uzimajući ***[abdest](https://pitajucene.com/search/Abdest/questions/ "Pretraži pitanja o abdestu")***, nije oprao dio članka; nisam mu u vezi s tim ništa rekao. Jesam li bio dužan upozoriti oca? Usto, koji dio noge obuhvataju članci, koji se moraju oprati prilikom uzimanja abdesta?


* 
* 
* 
* 
* 
* 
* 

 
Koji dio noge obuhvataju članci, koji se moraju oprati prilikom uzimanja abdesta?

Hvala i zahvala pripadaju Allahu, Jednom Jedinom! Na pitanje koje ste postavili, možemo odgovoriti s nekoliko aspekata.  

Prvo, u djelu *el-Mevsuatul-fikhijja*, 34/259, kaže se: “…i većina učenjaka smatra da se pod izrazom *članak* podrazumijeva isturena kost koja se nalazi na samom kraju potkoljenice. Imam eš-Šafi veli: ‘Članci su kosti koje se nalaze na kraju potkoljenice, i nije mi poznato da je ijedan islamski ***[učenjak](https://pitajucene.com/search/u%C4%8Denjak/questions/ "Pretraži pitanja o učenjacima")*** rekao suprotno tome.’”  

Drugo, prilikom uzimanja abdesta obveznik mora oprati članke, na osnovi kur’anskog ajeta: “O vjernici, kad hoćete molitvu obaviti, lica svoja i ruke svoje do iza lakata operite – a dio glava svojih potarite – i noge svoje do iza članaka…” (el-Maida, 6). Nuajm b. Abdullah el-Mudžmir kazuje: “Gledao sam kako Ebu Hurejra uzima ***[abdest](https://pitajucene.com/search/Abdest/questions/ "Pretraži pitanja o abdestu")***. Oprao je lice u cijelosti, zatim je oprao ruke i perući dosegnuo nadlaktice, tad je učinio ***[mesh](https://pitajucene.com/search/mesh/questions/ "Pretraži pitanja o meshu")*** po glavi i naposlijetku je oprao noge te perući dosegnuo potkoljenice. Nakon što je uzeo abdest, rekao je: ‘Vidio sam Allahova Poslanika, ﷺ, da upravo ovako uzima abdest’” (Muslim, 246). Šafijski autoritet en-Nevevi veli: “Riječi prenosioca Nuajma el-Mudžmira: ‘…i perući dosegnuo nadlaktice…’ odnosno riječi: ‘…te perući dosegnuo potkoljenice’ znače da je oprao laktove, odnosno članke.”  

U djelu *el-Mevsuatul-fikhijja*, 22/121, zapisano je: “Većina islamskih pravnika smatra da se prilikom uzimanja abdesta moraju oprati i članci, ispupčene kosti koje se nalaze na samom kraju potkoljenice, i to na osnovi ajeta: ‘O vjernici, kad hoćete molitvu obaviti, lica svoja i ruke svoje do iza lakata operite – a dio glava svojih potarite – i noge svoje do iza članaka…’ (el-Maida, 6).”  

Šejh ***[Ibn Usejmin](https://pitajucene.com/search/Usejmin/answers/ "Pretraži odgovore u kojima se spominje šejh Ibn Usejmin")*** kazao je: “Članci su isturene kosti na završetku potkoljenice, i mora ih se oprati prilikom uzimanja abdesta.” (*Medžmuu fetava ve resail*, 12/484)  

Tu su i riječi šejha Ibn Džibrina: “Članak je ispupčena kost koja se nalazi na mjestu gdje se spajaju stopalo i potkoljenica, dakle, ondje gdje počinje potkoljenica, tu završava članak, koji se mora oprati prilikom uzimanja abdesta.” (*Ahsarul-muhtesarat*, 2/4)  

Prema tome, onaj ko, uzimajući abdest, ne opere članke i obavi ***[namaz](https://pitajucene.com/search/Namaz/questions/ "Pretraži pitanja o namazu")*** mora ponovo uzeti abdest i klanjati taj namaz ako njegovo vrijeme nije isteklo; ako je namasko vrijeme isteklo, nije glede tog namaza ništa dužan poduzeti, osim u slučaju da je upozoren na propust, te je podbacio i nije poslušao savjet: u tom slučaju mora naklanjati namaz.  

Članovi Stalne komisije za fetve rekli su: “Kad uzima abdest, čovjek mora u potpunosti oprati sve dijelove tijela koji se peru. Ako podbaci u tome, oprat će dio koji je izostavio; ukoliko prođe dug vremenski period i taj se dio tijela osuši, mora ponovo uzeti abdest. K tome, ako obavi namaz pod nepotpunim abdestom, mora uzeti novi abdest i ponoviti namaz.” (*Fetavel-ledžnetid-daima*, 4/71, 72)  

Trebate obavijestiti oca o tome da prilikom uzimanja abdesta mora oprati članke, odnosno da mora ponoviti namaz koji obavi s nepotpunim abdestom. A Svemogući Allah najbolje zna.


Odgovor preuzet sa stranice islamqa, pod nadzorom šejha ***[Saliha Munedžida](https://pitajucene.com/search/Muned%C5%BEd%C5%BEid/answers/ "Pretraži odgovore od Saliha Munedžida")***


<https://islamqa.info>


